## La Generalitat inicia en novembre el procés d’adjudicació de les 184 noves vivendes de La Torre

*** La vicepresidenta i consellera de Servicis Socials visita l’edifici amb pisos destinats a lloguer assequible amb els quals es “comença a posar cases en el carrer i límit a la crisi de vivenda”
* La mitat de les vivendes són per a jóvens i la resta per a col·lectius vulnerables com ara majors de 60 anys, persones amb discapacitat, famílies nombroses o víctimes de violència sobre la dona**

La Generalitat iniciarà en novembre el procés d’adjudicació de les 184 noves vivendes de l’edifici de La Torre (València), les obres del qual acaben de finalitzar. Així ho ha anunciat la vicepresidenta i consellera de Servicis Socials, Igualtat i Vivenda, Susana Camarero, durant la visita que ha fet a este edifici els immobles del qual es destinaran a lloguer assequible.

La vicepresidenta ha destacat la importància que té “esta promoció, amb la qual traiem al carrer les primeres de les 10.000 vivendes destinades a ajudar els més vulnerables, per a posar cases en el mercat i límit a la crisi de la vivenda que estan patint tantes persones”.

El Consell, conscient de les dificultats que tenen els jóvens per a accedir a una vivenda, ha decidit destinar la mitat d’estes, un total de 92, a este col·lectiu.

Per a això, la Vicepresidència ha elaborat una resolució d’adjudicació d’excepcionalitat d’estes vivendes amb la finalitat de fomentar una major heterogeneïtat social en l’edifici, prioritzant el lloguer als col·lectius més necessitats.

En eixe sentit, també s’han reservat 30 vivendes a famílies nombroses i altres 16 a monoparentals (25 % del total).

Les víctimes de violència sobre la dona és un altre dels col·lectius que tindrà prioritat per a accedir a estos immobles, amb un total de 19 (10,3 %). Cal destacar que fins a un màxim del 25 % podrà oferir-se al Comissionat per a la Lluita contra la Violència sobre la Dona, dins d’un conveni de col·laboració entre la Vicepresidència i l’EVha per a facilitar l’accés a dones en situació de violència de gènere.

En esta adjudicació també es prioritzarà les persones majors de 60 anys, a les quals es reservaran 10 vivendes (5,4 %). Amb això es pretén evitar la segregació d’este col·lectiu i fomentar l’aportació dels seus coneixements i experiència al conjunt de la societat, creant un mecanisme de suport generacional i d’integració de les persones majors en tots els àmbits de la vida social.

Per a les unitats amb persones amb discapacitat superior al 33 % es destinaran altres 10 vivendes (5,4 %), i les 7 vivendes restants (3,8 %), no tindran una reserva específica i s’adjudicaran a altres unitats de convivència.

Per a accedir a estes vivendes, s’haurà d’estar inscrit en el Registre de Demandants de Vivenda de la Comunitat Valenciana i complir els requisits per a ser adjudicataris.

A més, les unitats de convivència hauran de justificar uns ingressos mínims suficients que garantisquen el pagament del lloguer, sense bonificar, més els gastos de comunitat, que no superen el 25 % dels seus ingressos. Estos ingressos hauran de provindre de les rendes del treball, excepte les víctimes de violència sobre la dona, majors de 60 anys i persones amb discapacitat.

**Característiques**

Les vivendes que s’oferixen tindran una superfície que oscil·larà entre els 48 metres quadrats i els 89, amb un, dos i tres dormitoris i unes rendes (inclosos gastos comunitaris) que aniran des dels 292 euros fins als 506 euros. Huit d’estes vivendes són accessibles. El lloguer també inclou plaça de garatge.

Es tracta de vivendes equipades i condicionades per a adaptar-se a les condicions climàtiques, en compliment amb la normativa actual. A més, cada pis està dotat d’una terrassa coberta que funciona com una estança més de la vivenda.

L’edifici consta de dos volums, un de 21 plantes i un altre de 15 sobre un sòcol de quatre. En la quarta planta, sobre el cos central, es troba una terrassa accessible com a entorn col·lectiu per als residents i un local comunitari, als quals es pot accedir des dels quatre vestíbuls.

Es tracta d’una actuació d’edificació promoguda per la Generalitat que s’acull als fons europeus. Del total de la inversió, pròxima als 23.500.000 euros, aproximadament 8,5 milions corresponen als Next Generation i els 15 milions restants a la Generalitat.

En la visita, Camarero ha estat acompanyada pel secretari autonòmic de Vivenda, Sebastián Fernández, el director general de Vivenda, Juan Antonio Pérez, i la directora general de l’Entitat Valenciana de Vivenda i Sòl (EVha), Estefanía Martínez.

Fecha: 23/10/2024